জম্মু-কাশ্মীরের রাজ্যের মর্যাদা: ১০ অক্টোবরের আগে শুনানি নয়

নয়াদিল্লি: “সংবিধানিক বেঞ্চে আমরা এখন মধ্যবর্তী পর্যায়ে। দশ অক্টোবরের আগে জরুরি কোনও শুনানি নয়।” জম্মু ও কাশ্মীরের (Jammu-Kashmir) রাজ্যের মর্যাদা সংক্রান্ত মামলার শুনানির দাবির পরিপ্রেক্ষিতে এই মন্তব্য করল সুপ্রিম কোর্ট (Supreme Court)।

সংবিধানের ৩৭০ অনুচ্ছেদের বিলুপ্তি সংক্রান্ত মামলার সঙ্গে জম্মু ও কাশ্মীরের রাজ্যের মর্যাদা ফেরতের প্রসঙ্গটিও যুক্ত। কারণ, ওই মামলার চূড়ান্ত ফয়সালার আগে কেন্দ্র আদালতে আশ্বাস দেয় যে, যত দ্রুত সম্ভব সেখানে রাজ্যের মর্যাদা ফেরানো হবে।

আরও পড়ুন: বিহারে ভোটার তালিকায় অন্তর্ভুক্তির আবেদনের সময় বেঁধে দিল নির্বাচন কমিশন

এই মর্যাদা না ফেরানোয় আদালত অবমাননার আবেদনের এদিন দ্রুত শুনানির দাবি জানানো হয়। ইতিমধ্যেই ওই আবেদন ১০ অক্টোবর হবে বলে তালিকাভুক্ত বলে জানান প্রধান বিচারপতি বি আর গভই (Chief Justice BR Gavai)। ফের দ্রুত শুনানির আবেদন করা হলে প্রধান বিচারপতি জানান, রাষ্ট্রপতির সুপারিশ সূত্রে চলা সংবিধানিক বেঞ্চের শুনানি এখন মধ্যবর্তী পর্যায়ে।

উল্লেখ্য, সেখানে রাজ্যের মর্যাদা ফেরানোর দাবির পরিপ্রেক্ষিতে ১৪ অগাস্ট সুপ্রিম কোর্ট উল্লেখযোগ্যভাবে মন্তব্য করেছিল যে, কেন্দ্রশাসিত ওই অঞ্চলের বর্তমান পরিস্থিতিকেও কিন্তু মাথায় রাখতে হবে। মূলত পহেলগাম সন্ত্রাসবাদী হামলার দিকে ইঙ্গিত করা হয়েছিল বলে মনে করা হচ্ছে।

প্রসঙ্গত, ২০১৯ সালে জম্মু ও কাশ্মীর এবং লাদাখকে (Ladakh) আলাদা দুটি কেন্দ্রশাসিত অঞ্চল (Union Territory) হিসেবে ৩৭০ অনুচ্ছেদ বাতিলের পরে ঘোষণা করা হয়। বর্তমানে সেখানে ন্যাশনাল কনফারেন্স-এর নেতৃত্বে সরকার রয়েছে। যে সরকারকে সমর্থন দিচ্ছে কংগ্রেস এবং কিছু নির্দল বিধায়ক।